Die 2030-blyplan in 'n neutedop - Solidariteit WêreldSolidariteit Wêreld
Tuis › Nuuskantoor › Die 2030-blyplan in 'n neutedop
Die 2030-blyplan in 'n neutedop
Dr. Dirk Hermann lys 45 feite oor die toekomsberaad se 2030-blyplan.
Talle mense voel dat, hoewel hulle nie die land verlaat het nie, die land hulle verlaat het. Die grootste uitdaging tot 2030 is om weer 'n tuiste vir die Afrikanerkultuur en die Afrikaanse taalgemeenskap te skep waarin hulle vry, veilig en voorspoedig kan wees.
Die Solidariteit Beweging het besluit ons bly net hier, maar ons gaan nie stilbly of stilsit nie. Daarom gaan ons bou om te bly.
Die 2030-blyplan moet uitgevoer word te midde van 'n onvriendelike staat wat verswak. Die era van staatsbestuur is verby. Dit is nou tyd vir selfbestuur.
Die plan is 'n gemeenskapsplan. Hoe meer gemeenskap, en hoe minder staat, hoe meer vryheid is daar. Selfverantwoordelikheid beteken die toekoms is jou verantwoordelikheid. Dít is bevrydend.
Gemeenskap begin by die gesin. Gesonde gesinne is 'n groot fokus.
Konsentrasie in plekke en instellings maak dit moontlik om gemeenskapsoplossings vir skole, opleiding, veiligheid, werk, kultuur, maatskaplike en munisipale dienste en nog te kry.
Ons geslag moet doen wat ons moet doen. Dit is ons verantwoordelikheid om die roeping van ons tyd te volg. Hierdie toekomsberaad is deel van ons antwoord op ons verantwoordelikheid.
Die Solidariteit NetWerk is 'n groepering van instellings binne die Solidariteit Beweging wat fokus op werk. Daar word die volle loopbaanpad saam met lede gestap.
Solidariteit gaan steeds sy lede in die algemeen beskerm, maar gaan spesifiek fokus op rasseboelies. Daar word beplan om weer voorleggings by VN te doen. Die nuwe tendens van vals aantygings van rassisme gaan beveg word.
Die wettige belastingprotesveldtog, asook die stryd teen die misbruik van pensioengeld en die Nasionale Gesondheidsversekering gaan verskerp word.
Werkende mense gaan nou ook volgens beroepsgildes georganiseer word. Gildes gaan jongmense help om die mark te betree, gaan netwerke vorm, gaan help met opleiding en gaan opstaan vir die belange van die beroep. Teen 2030 gaan 'n reuse-netwerk van beroepsgildes rondom Solidariteit gevestig wees.
Die Skoleondersteuningsentrum moet saam met vennote sorg dra dat daar in 2030 steeds wêreldklas- bekostigbare Afrikaanse onderwys is. AfriForum help om die regte van skole te beskerm. Projekte soos Dink of Sink help met die ontwikkeling van kinders se kritiese denke.
AfriForum Jeug wil vervreemding teenwerk en 'n plek bied waar jongmense soos eersteklasburgers voel.
Sol-Tech het reeds 1 200 studente in die onderskeie fases van opleiding wat tans vir sewe ambagte voorsiening maak. 'n Nuwe kampus en koshuise gaan teen 'n bedrag van R300 miljoen gebou word. Sol-Tech se kapasiteit gaan verdubbel en sy opleidingsaanbod gaan vergroot.
Bo-Karoo-opleiding is die nuutste instelling wat fokus op bou-opleiding en die aanbied van ander vaardigheidskursusse.
Akademia gaan sy studiesentrums landswyd uitbrei en tussen 30 en 40 nuwe grade akkrediteer. 'n Nuwe kampus, wat 6 000 studente gaan huisves, gaan teen 'n koste van meer as R1,5 miljard gebou word. Die eerste studente wat lesings op kampus sal kan bywoon, sal reeds in 2021 op 'n tussentydse kampus kan begin klasloop.
Die Solidariteit Helpende Hand Studiefondssentrum administreer reeds 200 fondse, en het reeds R200 miljoen aan 5 000 studente uitbetaal. Daar word beplan om teen 2030 'n fonds van R1 miljard te hê.
'n Bedrag van R8 miljard gaan in die volgende 10 jaar gemobiliseer word om al die groot projekte van die 2030-blyplan te finansier.
Instellings se bedryfskoste word deur ledegeld, studentegeld, skenkings en bemakings en die bietjies van baie mense gefinansier.
Die groot bouprojekte word deur die nuwe eiendomsmaatskappy, Kanton, aangepak. Kanton bou lewensruimtes vir Afrikaans en vind 'n vennootskap tussen kultuur en kapitaal. Beleggers gaan goeie kulturele en finansiële opbrengs kry.
Solidariteit Finansiële Dienste (SFD) bied uitstekende finansiële dienste en mobiliseer ook so kapitaal. SFD gaan teen 2030 omskep word in 'n omvattende, nuwe Afrikaanse finansiëledienstemaatskappy.
Die verhouding met Virseker word deur SFD bestuur. Net die Virseker Trust belê nou meer as R20 miljoen per jaar in Afrikaanse onderwys. Tot 2030 word beplan om bykans R1 miljard uit Virseker te mobiliseer.
Veiligheid is, en gaan 'n groot brandpunt tot 2030 bly. Nuwe tegnologie bring nuwe antwoorde vir veiligheid. AfriForum ontwikkel 'n omvattende beveiligingsantwoord. Tot 2030 gaan buurtwagte tot 200 uitbrei en die getal geregistreerde buurtwaglede tot 20 000. 'n Nuwe sekerheidsmaatskappy word ook gevestig.
AfriForum se landswye takke help gemeenskappe om eienaarskap van hul omstandighede te neem. Gemeenskappe word opgelei en vermoëns word geskep om selfbestuur op plaaslike vlak toe te pas.
AfriForum se omgewingsake neem verantwoordelikheid om die reg op 'n skoon en gesonde omgewing te laat realiseer. Dit sluit in om as waghond vir watergehalte op te tree en om te help met rioolsuiweringswerk en afvalbestuur.
Die Solidariteit Helpende Hand wil Afrikanerarmoede verlig, verbreek en voorkom. Gesinne is die kern van 'n gesonde gemeenskap.
Gemeenskapmedia is 'n kragtige instrument vir die Solidariteit Beweging. Dit sluit gemeenskapmedia soos Maroela Media, gemeenskapradiostasies, nuwe rolspelers soos Dapper Media en Forum Films, asook sosiale media in.
Maroela Media het oor die afgelope vyf jaar gegroei tot die grootste mediagemeenskap met 'n maandelikse unieke leserstal van ongeveer 2 miljoen. Dit groei steeds.
Maroela Media bedien ook 'n netwerk van gemeenskapradiostasies met 'n gesamentlike luistertal van 1,65 miljoen.
Kulturele selfvertroue is van kritieke belang vir die Solidariteit Beweging. Die FAK speel 'n uiters belangrike rol in die verband. 'n Gebalanseerde weergawe van die Afrikaner se geskiedenis word aangebied. Dit word nie veromantiseer nie, maar dit word ook nie gekriminaliseer nie.
Die FAK bedryf projekte soos die Internasionale Afrikaans-Ekspo, die FAK-Sangbundel, die Afrikaanse Liedjietuin, die oprigting van nuwe Afrikanermonumente, die vestiging van kulturele netwerke in Namibië en ook wyer op internasionale vlak.
Kraal Uitgewers gee eietydse en geskiedkundige boeke van hoë gehalte uit. Afgesien van die uitgee van boeke gaan Kraal ook ander produkte skep of bemark om mense se liefde vir hul eie geskiedenis en kultuur aan te wakker.
Internasionale skakeling van die Solidariteit Beweging gaan na 'n nuwe vlak gevoer word. Die afgelope vyf jaar is groot sukses in Europa, die VSA en Australië behaal. Die fokus is op steun- en fondswerwing.
Suid-Afrikaners in die buiteland word as ambassadeurs beskou. Daar bestaan reeds 'n reuse-netwerk wêreldwyd.
Gesonde rasseverhoudinge en wedersydse erkenning en respek vir mekaar is deurslaggewend. Die uitreik na ander gemeenskappe soos met die Nkandla-gemeenskap en samewerking met die Zoeloe-koning sal verder uitgebrei word.
Die toekoms van die Afrikanerkultuurgemeenskap en die Afrikaanse taalgemeenskap is belangrik. Die totale Afrikaanse taalgemeenskap word graag by opleidingsprojekte betrek. Dit is net goed vir Afrikaans as daar groter deelname is.
Die 2030-blyplan is 'n gemeenskapsplan. Al die instellings wat daarby betrokke is, is bloot voertuie. Dit is egter die gemeenskap wat dit moet bestuur. Ons krag is verbondenheid aan mekaar. Ons doen wat ons moet doen.
Raak dus betrokke op vele vlakke. Dra by. Gee 'n bietjie. Wees 'n vrywilliger. Sluit aan. Begin 'n projek. Ry patrollie. Koop 'n boek. Skryf jou kind by een van ons opleidingsinstellings in. Kies 'n projek. Skakel in by 'n tak.
Begin 'n studiefonds. Neem 'n Virseker-polis uit. Belê by Kanton. Wees 'n ambassadeur in die buiteland. Werf 'n vriend. Lees Maroela. Luister na jou gemeenskapsradiostasie. Neem deel aan gesprekke op sosiale media. Kry jou plekkie, wat dit ook al mag wees, en doen jou deel.
Ons bly, maar gaan nie stilbly of stilsit nie. Ons bou om te bly. Ons glo aan selfbestuur en selfstandigheid. Ons toekoms hoef nie deur staatsbestuur bepaal te word nie. Die krag van die gemeenskap is sterker as die mag van die staat.
Ons bou aan 'n toekoms waarin die Afrikanerkultuurgemeenskap en die Afrikaanse taalgemeenskap vry, veilig en voorspoedig is.